**Duše Sveti, dobro došao!**

**Duhovni hod za mlade**

**(napose krizmanike 1. i 2. razreda srednje škole)**

**uz 7 darova Duha Svetog**

UVOD

Dragi mladi,

danas ćemo zajedno razmišljati o drugom daru Duha Svetoga – razumu. Bilo da si sam/a ili s ostalim članovima svoje obitelji, udobno se smjestite ispred računala, malo prigušite svjetla, zapalite lučicu, isključite TV prijamnik, stišajte tonove svojih mobitela. Uvidjeti ćete kako mjesto i ozračje utječu na skrušenost i raspoloživost staviti se u Božje prisustvo. Ostanite nekoliko trenutaka u tišini pitajući se u sebi „Što mi to Bog ovog trenutka želi reći?“ Kada ste spremni za dalje, učinite znak križa i nastavite čitati pripremljeni tekst, o njemu razmišljati, te osluškivati što Bog svakome od nas ovog trenutka govori.

**2. RAZUM**

„Razuman” čovjek “otvoren” je i kritičan u razumijevanju sebe, svijeta i ljudi; sposoban je “čuti” i razumjeti Božju riječ koja nam se na različite načine objavljuje (osobito Riječ koja nam je objavljena u Isusu Kristu).

Razmisli:

Mi katolici vjerujemo kako nas je Bog poznavao još dok smo bili u majčinoj utrobi. Kako onda ne bismo vjerovali da mu je poznat svaki korak našeg života, sve dobre stvari koje ćemo u životu učiniti, ali i sve nepodopštine?

Kada nas je svećenik na krštenju pomazao svetim uljem, primili smo uz ostalih šest darova Duha Svetoga i dar razuma, i mi i svi ostali koji su kršteni.

Bog je stvorio predivan svijet za nas, dopustio nam je sva moguća istraživanja i pokuse i sve prekrasne stvari koje su znanstvenici izumili. Dopustio nam je pak i sve loše izume (dajući nam slobodu u svemu, zbog svoje neizmjerne ljubavi prema nama): nuklearno oružje, GMO, kloniranja…

Čovjek, zaveden od Sotone, još od doba Adama nikada nije bio zadovoljan s onim što ima, a istovremeno odbacuje sve što je vrijedno: radi TV programa odbacili smo obitelj, radi ovisnosti o internetu odbacili smo prijatelje, od svojih života napravili smo kaos, jureći za prestižem, položajem i bogatstvom, a što je najgore u tom kaosu zaboravili smo na Boga. Boga, koji nas i dalje ljubi, koji nam sve daje i kao milosrdni otac iz Isusove prispodobe, s čežnjom gleda u daljinu očekujući kada ćemo se vratiti u njegov zagrljaj.

Da, dragi mladi, Bog nam oprašta i čeka nas, ali Zemlju smo izgleda jako uvrijedili…

Zastanimo na trenutak i duboko se zamislimo koristeći se darom razuma.

Što možemo ovoga trenutka učiniti da svijet nakon pandemije postane drugačiji, bolji? Možemo li kritički preispitati svoju odgovornost za silno otuđenje od ljudi i od Boga? Može li od danas Biblija, makar na petnaest minuta dnevno zamijeniti pametni telefon, molitva postati uvod u svaki novi dan, a nedjeljna sveta misa postati duhovni vitamin neophodan za život?

Poslušaj:

<https://www.youtube.com/watch?v=dr7BPpZYuIU>

Otkrij ljepotu duhovne glazbe!

Iz Biblije:

# Evanđelje po Ivanu 1, 1-14

### Proslov

**1**U početku bijaše Riječ,  
i Riječ bijaše kod Boga,  
i Riječ bijaše Bog.  
**2**Ona u početku bijaše kod Boga.  
**3**Sve po njoj postade,  
i bez nje ne postade ništa.  
Onome što je postalo  
**4**u njoj bijaše život,  
i život bijaše svjetlo ljudima.  
**5**I svjetlo svijetli u tami,  
i tama ga ne obuze.

**6**Pojavi se čovjek poslan od Boga, ime mu Ivan. **7**On dođe za svjedočanstvo, da posvjedoči za Svjetlo, da svi povjeruju po njemu. **8**On ne bijaše Svjetlo, nego - da posvjedoči za Svjetlo.

**9**Svjetlo istinsko, koje rasvjetljuje svakoga čovjeka, dođe na ovaj svijet. **10**Na svijetu bijaše, i svijet po njemu postade, i svijet ga ne upozna. **11**K svojima dođe, ali ga njegovi ne primiše. **12**A svima koji ga primiše dade pravo da postanu djeca Božja; onima što vjeruju u ime njegovo, **13**koji su rođeni ne od krvi, ni po volji tijela, ni po volji muževljevoj, nego od Boga. **14**I Riječ tijelom postade i nastani se među nama, i zagledasmo se u slavu njegovu, slavu kao Jedinorođena u Oca, puna milosti i istine.

Definicija dara razuma kaže u drugom dijelu kako je razuman čovjek sposoban razumjeti Božju riječ koja nam se na različite načine objavljuje (osobito Riječ koja nam je objavljena u Isusu Kristu).

U tom svjetlu posvijestimo si zašto je imenica „riječ“ u Proslovu Ivanova evanđelja pisana velikim početnim slovom. Ona Riječ koja je od početka svega s Bogom Ocem i Duhom Svetim i koju su mnogi starozavjetni proroci navješćivali, a i Ivan Krstitelj najavio, ta se Riječ utjelovila u osobi Isusa Krista. Dolaskom na ovaj svijet, kako govori evanđelje, ta Riječ tijelom postade, ali i svjetlo istinsko koje rasvjetljuje svakog čovjeka. Doista nam je potreban dar razuma kako bismo shvatili: Bog se svojom voljom utjelovljuje u siromašno dijete, rođeno u štali, kojega, nakon što je učinio mnoga čuda, ozdravio mnoge bolesnike, oživio mrtve… - ljudi ipak pribijaju na križ, ubijaju ga. A on, po uskrsnuću, ustaje od mrtvih kako bi pobijedivši smrt i nama osigurao život vječni. Želim ti, da po daru razuma, ovo spoznaš i u Njega čvrsto povjeruješ!

Iz medija:

Samo pozitivno!

<https://www.bitno.net/mulitmedija/video/video-predivan-prizor-pogledajte-kako-dakovacki-svecenici-pjevaju-moju-domovinu/>

Papa Franjo ti poručuje:

Za one s više strpljenja: „*Zašto ste bojažljivi?“*

<https://www.dnevno.hr/vjera/iz-zivota-crkve/kako-je-papa-zatresao-svijet-zasto-je-njegov-blagoslov-potpuno-jedinstven-u-cijeloj-povijesti-1448263/>

ili

Papa Franjo izrekao je i dirljivi nagovor nade svijetu koji s suočava sa pandemijom, a ovo je samo izvadak iz tog nagovora:

„Gospodin pred nas stavlja izazov i poziva da na njega odgovorimo. Usred naše oluje poziva nas da se probudimo i pokažemo djelatnu solidarnost i nadu koji mogu dati postojanost, podršku i smisao ovim satima kada se čini da se sve ruši i propada. Gospodin se budi da probudi i oživi našu uskrsnu vjeru. Imamo sidro: u njegovu smo križu spašeni. Imamo kormilo: u njegovu smo križu otkupljeni. Imamo nadu: u njegovu smo križu izliječeni i zagrljeni da nas ništa i nitko ne odijeli od njegove otkupiteljske ljubavi. Usred izolacije u kojoj nam silno nedostaju drage osobe i susreti, u kojoj doživljavamo nedostatak mnogih stvari, još jednom slušamo navještaj koji nas spašava: on je uskrsnuo i živi uz nas. Gospodin nas sa svoga križa potiče da pronađemo život koji nas očekuje, da pogledamo prema onima koji nas traže, da osnažimo, prepoznamo i potaknemo milost koja prebiva u nama. Ne trnimo stijenj što tek tinja (usp. Iz 42, 3), koji se nikada ne gasi, i pustimo mu da ponovno zapali nadu.“

Kako potrošitivišak vremena?

<http://www.skac.hr/novosti/kuhajte-s-nama-majina-torta/?fbclid=IwAR333HqObHym0Q3TGDZhkb_RYwbK85UFmzK_IQWG_df34UJZSQVCVPWL96U> – možeš li bolje od Maje? Obraduj svoje ukućane i sebe ukusnom slasticom!

Pomolimo se!

Osjeti ljepotu i moć zajedničke molitve: pročitaj ponuđenu molitvu svojim ukućanima, a zatim svi zajedno izmolite Oče naš, Zdravo Mariju i Slava Ocu.

##### Molitva u trenutcima kušnje

Gospodine Isuse Kriste, naš Veliki svećeniče, bio si kušan na mnoge načine kao što smo i mi, ali nikad nisi sagriješio. Udijeli mi svoju milost i milosrđe, naklonost i pomoć. Učini me svjesnim svoje prisutnosti. Jačaj me u mojoj slabosti. Kroz životne kušnje vodi me do pobjede i ljubavi koju dijeliš s Ocem i Duhom Svetim, jedini Bože, u vijeke vjekova. Amen. (Prema Poslanici Hebrejima 4,14-16 )

Oče naš…

Neka te čuva dobri Bog i Majka Marija nad tobom bdije i moli za te!

p.s. #OSTANIDOMA

**suradnik i animator u župnoj katehezi Zoran Zadro**